โฆษก ศบค. เปิดเผย ตำรวจปรับลดด่านตรวจช่วงเคอร์ฟิว แต่ปรับแผนเป็นเชิงรุก ส่งสายตรวจลงพื้นที่ชุมชน พร้อมขอประชาชนอย่าการ์ดตก
โฆษก ศบค. เปิดเผย ตำรวจปรับลดด่านตรวจช่วงเคอร์ฟิว แต่ปรับแผนเป็นเชิงรุก ส่งสายตรวจลงพื้นที่ชุมชน พร้อมขอประชาชนอย่าการ์ดตกนพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ยืนยันว่ามีการปรับลดด่านตรวจช่วงเคอร์ฟิวจริง แต่เจ้าหน้าที่ตำรวจได้ปรับแผนเป็นเชิงรุก เน้นการตั้งจุดตรวจและจุดสกัดเคลื่อนที่ ส่งสายตรวจเข้าไปในพื้นที่ชุมชนต่างๆ พร้อมรับแจ้งเบาะแสจากประชาชน เพื่อจะได้เข้าไปดูแลและป้องกันอาชญากรรมได้อย่างตรงจุด โดยขอความร่วมมือประชาชน ลด ละ เลิก พฤติกรรมเสี่ยงความผิดตามประกาศสถานการณ์ฉุกเฉิน ซึ่งหากเจ้าหน้าที่ตรวจพบการกระทำความผิด จะตักเตือนในลักษณะป้องปรามก่อน แต่หากเป็นความผิดที่ทำให้มีความเสี่ยงสูงในการเชื้อโควิด-19 ก็จะดำเนินคดีตามกฏหมาย เช่น รวมตัวกันเล่นการพนันส่วนแนวทางรับมือการแพร่ระบาดโรคโควิด-19 ระลอกใหม่นั้น โฆษก ศบค.ระบุว่า เป็นสิ่งที่เป็นห่วง เพราะเมื่อตัวเลขผู้ป่วยลดลงและประชาชนเกิดความสบายใจ เริ่มกลับมาใช้ชีวิตตามปกติ ด้วยเหตุผลความจำเป็นต่างๆ ดังนั้นจึงขอให้ทุกคนอย่าการ์ดตก ต้องระมัดระวังและป้องกันตนเองเสมอ ทั้งการสวมใส่หน้ากากอนามัย ล้างมือบ่อยๆ และงดการเดินทาง หรือร่วมกิจกรรมที่ไม่จำเป็น เพื่อไม่ให้ตัวเลขกลับมาพุ่งสูงขึ้น ส่วนผู้ประกอบการและกิจการขนส่ง ต้องมีหลักดูแลความปลอดภัย ไม่แออัดสำหรับผู้ที่จำเป็นต้องเดินทางข้ามจังหวัด ให้ศึกษากฏเกณฑ์ในพื้นที่จังหวัดนั้นๆ เพราะ ศบค.ได้มอบอำนาจบางเรื่องให้จังหวัดพิจารณา ตามสถิติชุดข้อมูลและสถานการณ์ในพื้นที่ ซึ่งมีความแตกต่างกันไป ผู้เดินทางจึงควรสอบถามข้อมูลให้ชัดเจน เพื่อจะได้ปฏิบัติอย่างถูกต้อง พร้อมย้ำห้ามเดินทางช่วงเวลาเคอร์ฟิว 22.00 น.-04.00 น.เด็ดขาด